CELEX: C2005/257/31
Language: sk
Date: 2005-10-15 00:00:00
Title: Vec T-313/05: Žaloba podaná 10. augusta 2005 – Microsoft/Komisia

15.10.2005   
            
            
               SK
            
            
               Úradný vestník Európskej únie
            
            
               C 257/16
            
         Žaloba podaná 10. augusta 2005 – Microsoft/Komisia
   (Vec T-313/05)
   (2005/C 257/31)
   Jazyk konania: angličtina
   Účastníci konania
   
      Žalobca: Microsoft Corporation (Washington, USA) [v zastúpení: J.-F. Bellis, advokát, I. Forrester, QC]
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušenie rozhodnutia Komisie z 1. júna 2005,
            
         
               —
            
            
               zaviazanie Komisie na náhradu trov konania.
            
         Žalobné dôvody a hlavné tvrdenia
   V nadväznosti na rozhodnutie Komisie z 24. marca 2004 – ktoré bolo napadnuté vo veci T-201/04 (1), a v zmysle ktorého je žalobcovi uložená povinnosť sprístupniť špecifikácie určitých protokolov Windows pre zabezpečenie interoperability s Windows – Komisia listom z 1. júna 2005 oznámila žalobcovi, že podľa jej názoru je žalobca povinný povoliť tretím osobám – ktoré nie sú držiteľmi licencie – distribúciu softvéru vo forme zdrojového kódu, ktorý bol vyvinutý konkurentmi na základe sprístupnených špecifikácií protokolov Windows, s výnimkou prípadu, akt tento softvér obsahuje vynález žalobcu spĺňajúci podmienky novosti a invenčnosti.
   Žalobca napáda list Komisie z 1. júna 2005, keďže podľa žalobcu by distribúcia predmetného softvéru vo forme zdrojového kódu sprístupnila obchodné tajomstvo žalobcu osobám, ktoré nie sú držiteľmi licencie, a to bez možnosti žalobcu zabezpečiť dôverné zaobchádzanie s ním, čo by v prípade licencií bolo možné prostredníctvom podmienok poskytnutia licencie.
   Žalobca je toho názoru, list z 1. júna 2005 predstavuje protiprávne zbavenie žalobcu jeho majetkových práv a že Komisia nemala právomoc uložiť povinnosti presahujúce povinnosti uložené v rozhodnutí z 24. marca 2004, keďže účelom listu Komisie z 1. júna 2005 je vykonanie tohto rozhodnutia.
   Žalobca takisto tvrdí, že list z 1. júna 2005 porušuje zásadu proporcionality, keďže presahuje medze toho, čo je potrebné pre nápravu porušenia zisteného v rozhodnutí z 24. marca 2004.
   Žalobca ďalej tvrdí, že podmienky novosti a invenčnosti obsiahnuté v liste z 1. júna 2005 porušujú zásadu právnej istoty, keďže sú nejasné, nepresné, a je veľmi ťažké ich zmysluplne aplikovať na otázky obchodného tajomstva.
   Nakoniec žalobca uvádza, že list z 1. júna 2005 je nezlučiteľný so zásadami medzinárodného práva verejného, ktoré sú pre Spoločenstvo záväzné, keďže z neho vyplýva celosvetové, a preto extrateritoriálne sprístupnenie majetkových práv žalobcu.
   
      (1)  Ú. v. EÚ C 179, 10.7.2004, s. 18.